CELEX: 32005D0470
Language: mt
Date: 2005-06-24 00:00:00
Title: 2005/470/KE: Deċiżjoni tal-Kummissjoni ta’ l- 24 ta’ Ġunju 2005 Li ttemm il-proċedura li għandha x’taqsam mal-piraterija fl-awdjo-reġistrazzjoni fit-Tajlandja u l-effetti tagħha fuq in-negozju tal-Komunità ta’ l-awdjo-reġistrazzjoni

12.12.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               156
            
         DEĊIŻJONI TAL-KUMMISSJONI
   ta’ l-24 ta’ Ġunju 2005
   Li ttemm il-proċedura li għandha x’taqsam mal-piraterija fl-awdjo-reġistrazzjoni fit-Tajlandja u l-effetti tagħha fuq in-negozju tal-Komunità ta’ l-awdjo-reġistrazzjoni
   (2005/470/KE)
   IL-KUMMISSJONI TAL-KOMUNITAJIET EWROPEJ
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 3286/94 tat-22 ta Diċembru 1994 li jistipula l-proċeduri tal-Komunità fil-qasam tal-politika kummerċjali komuni sabiex jiżgura t-tħaddim tad-drittijiet tal-Komunità skond ir-regoli internazzjonali tal-kummerċ, b’mod partikolari dawk stabbiliti taħt l-awspiċji ta' l-Organizzazzjoni Dinjija tal-Kummerċ (1), u b'mod partikolari l-Artikolu 11(1) tagħha,
   Billi:
   
               (1)
            
            
               Fil-5 ta’ Ġunju 1991 il-Kummissjoni rċeviet ilment, li jaqa’ taħt ir-Regolament (KEE) Nru 2641/84 tas-17 ta’ Settembru 1984 dwar li tissaħħaħ il-politika kummerċjali komuni b’ mod partikolari fir-rigward tal-ħarsien mill-prassi (2) kummerċjali illeċiti mill-Uffiċju Ewropew tal-Federazzjoni Internazzjonali ta’ l-Industrija Fonografika (IFPI), li tirrappreżenta kważi lill-produtturi kollha ta’ l-awdjo-reġistrazzjoni fil-Komunità.
            
         
               (2)
            
            
               Il-kwerelant allega li l-piraterija ta’ l-awdjo-reġistrazzjoni tal-Komunità kien qiegħed iseħħ fuq skala kbira fit-Tajlandja u li piraterija tali kienet qiegħda tikkawża ħsara lill-industrija tal-Komunità, b'mod partikolari billi taffettwa l-esportazzjonijiet ta’ l-awdjo-reġistrazzjoni tal-Komunità lejn it-Tajlandja kif ukoll lejn swieq terzi.
            
         
               (3)
            
            
               Il-Kummissjoni ddeċidiet li l-ilment kien fih biżżejjed evidenza sabiex jiġġustifika l-bidu ta' proċedura ta' eżami. Avviż korrispondenti kien ippublikat fil-Ġurnal Uffiċjali tal-Komunitajiet Ewropej
                   (3).
            
         
               (4)
            
            
               Wara l-bidu tal-proċedura, il-Kummissjoni wettqet eżami fattwali u legali u fl-20 ta’ Frar 1992 ippreżentat ir-rapport ta’ l-eżami tagħha lill-Kumitat Konsultattiv. Minn dan ħareġ li, matul il-perjodu ta' referenza, u essenzjalment minħabba li l-awtoritajiet Tajlandiżi naqsu milli jinfurzaw b’mod adattat dik li dak iż-żmien kienet il-leġiżlazzjoni Tajlandiża fuq il-dritt ta’ l-awtur, il-livell ta’ l-awdjo-reġistrazzjoni (ta’ repertorju internazzjonali) kien probabbli laħaq id-90 %, u li din il-qagħda wasslet għall-ħsara materjali għall-industrija tal-Komunità, b’mod partikolari fil-forma ta’ bejgħ mitluf fis-suq Tajlandiż (kif ukoll f’ċerti swieq terzi oħra).
            
         
               (5)
            
            
               Il-Kummissjoni mbagħad żammet konsultazzjonijiet ma’ l-awtoritajiet Tajlandiżi l-oħra li wasslu għall-impenn mill-gvern Tajlandiż, f’Settembru 1992, sabiex iniżżel il-piraterija ta’ l-awdjo-reġistrazzjoni tal-KE għal livelli negliġibbli fi żmien l-iqsar medda ta' żmien u, bħala l-ewwel stadju, jikseb tnaqqis sostanzjali fi żmien sena. L-Att Tajlandiż ġdid tad-Dritt ta’ l-Awtur daħal fis-seħħ fil-21 ta’ Marzu 1995. Introduċa bosta dispożizzjonijiet immirati lejn is-simplifikar ta’ azzjoni kontra l-pirati u li kienu jinkludu effetti deterrenti meħtieġa mhux biss kontra min jikser dan l-Att iżda wkoll kontra min għandu l-potenzjal li jiksru, b’mod partikolari permezz ta’ penali miżjuda ħafna. F’dawn iċ-ċirkostanzi, kien deċiż bid-Deċiżjoni tal-Kummissjoni 96/40/KE (4) li tiġi sospiża l-proċedura ta’ eżami, u tissokta fis-superviżjoni mill-qrib tal-qagħda.
            
         
               (6)
            
            
               Il-Kummissjoni wettqet eżami fattwali u legali ulterjuri u ppreżentat fid-29 ta’ Mejju 2002, fit-13 ta’ Ottubru 2003 u fid-29 ta’ Ġunju 2004 tliet rapporti ta’ eżami lill-Kumitat Konsultattiv. Minn dawn ħareġ li t-Tajlandja ħadet miżuri li kienu mmirati lejn it-tnaqqis tal-livell ta’ piraterija ta’ l-awdjo-reġistrazzjoni inklużi l-adozzjoni mill-Parlament Tajlandiż ta’ Leġiżlazzjoni ta’ l-Ottika għall-Mezzi tax-Xandir, intentisfikar ta' l-attivitajiet ta' infurzar immirati lejn persuni mdaħħla fil-piraterija tal-mużika, koordinazzjoni aktar mill-qrib bejn l-awtoritajiet differenti involuti fil-ġlieda kontra l-piraterija tal-mużika u bejn l-awtoritajiet Tajlandiżi u l-assoċjazzjonijiet ta’ l-industrija tal-mużika, u l-organizzazzjoni tal-kampanji pubbliċi mmirati li jagħmlu lill-konsumaturi konxji mill-effetti negattivi tal-piraterija.
            
         
               (7)
            
            
               Minkejja dawn l-inizjattivi, il-piraterija ta’ l-awdjo-reġistrazzjoni (ta’ repertorju internazzjonali) tibqa’ problema serja fit-Tajlandja, u numru sostanzjali ta’ l-awdjo-reġistrazzjonijiet piratati għadhom qegħdin jiġu esportati lejn l-Unjoni Ewropea. Iżda, dawn il-problemi kontinwi jistgħu jiġu indirizzati aħjar f'kuntesti oħra minbarra investigazzjoni li taqa' taħt ir-Regolament 3286/94.
            
         
               (8)
            
            
               Progress ulterjuri fit-tnaqqis tal-piraterija ta’ l-awdjo-reġistrazzjoni tal-Komunità fit-tajlandja għandu jiġi mfittex fil-kuntest ta’ arranġamenti ta’ koordinazzjoni permanenti bilaterali u reġjonali bejn it-Tajlandja u l-Komunità.
            
         
               (9)
            
            
               Miżuri li jindirizzaw il-piraterija jistgħu jiġu żviluppati fil-kuntest ta’ ftehim ta’ kooperazzjoni u ta’ sħubija bilaterali bejn it-Tajlandja u l-Komunità.
            
         
               (10)
            
            
               Il-Komunità tista’ wkoll tkompli tappoġġa sforzi sabiex tkabbar il-kapaċità teknika ta’ l-awtoritajiet Tajlandiżi sabiex jiġġieldu l-piraterija ta’ l-awdjo-reġistrazzjoni fil-kuntest ta’ programmi ta’ appoġġ finanzjarju.
            
         
               (11)
            
            
               L-isforzi li saru mit-Tajlandja sabiex tindirizza l-problemi tal-piraterija ta’ l-awdjo-reġistrazzjoni tal-Komunità jistgħu jiġu osservati fl-ambitu ta' mekkaniżmi previsti mill-Komunikazzjoni fuq l-Istrateġija għall-Infurzar tad-Drittijiet tal-Proprjetà Intelletwali fil-Pajjiżi Terzi (5).
            
         
               (12)
            
            
               Minħabba dan, huwa xieraq li l-proċedura ta' eżami tintemm.
            
         
               (13)
            
            
               Il-miżuri pprovduti f'din id-Deċiżjoni huma skond l-opinjoni tal-Kumitat Konsultattiv.
            
         ADOTTAT DIN ID-DEĊIŻJONI:
   Artikolu uniku
   Il-proċedura ta’ eżami li għandha x’taqsam mal-piraterija fl-awdjo-reġistrazzjoni fit-Tajlandja u l-effetti tagħha fuq in-negozju tal-Komunità fl-awdjo-reġistrazzjoni, hija hawnhekk mitmuma.
   
      Magħmul fi Brussell, nhar l-24 ta’ Ġunju 2005.
      
         
            Għall-Kummissjoni
         
         Peter MANDELSON
         
            Membru tal-Kummissjoni
         
      
   
   
      (1)  ĠU L 349, 31.12.1994, p. 71. Regolament kif emendat mir-Regolament (KE) Nru 356/95 (ĠU L 41, 23.2.1995, p. 3).
   
      (2)  ĠU L 252, 20. 9. 1984, p. 1. Regolament kif emendat mir-Regolament (KE) Nru 522/94 (ĠU L 66, 10.3.1994, p. 10).
   
      (3)  ĠU C 189, 20.7.1991, p. 26.
   
      (4)  ĠU L 11, 16.1.1996, p. 7.
   
      (5)  ĠU C 129, 26.5.2005, p. 3.